Papersnake/gushiwen huggingface dataset:
河决
石介（宋代）

昆崙山最大，峨峨横绝域。黄河地下来，汹汹不可测。

河伯一发地，擘开昆崙石。水出东北陬，浩渺无涯极。

平地水行疾，九州如咫尺。汤汤势滔天，黎元多沈溺。

上贻尧心忧，四岳举鲧塞。鲧用汩彝伦，九载无成绩。

尧地不能治，遂行羽山殛。有子其曰禹，命使嗣父职。

洛中得龟书，九畴文甲坼。禹乃乘四载，周游视水迹。

百川各复道，九河皆开辟。禹功既已成，水患方兹息。

窃思大禹意，河九为远策。况云杀其溢，闻之孔安国。

三代逾千年，所以无灾厄。战国争土疆，诸侯用诈力。

迁徙无常岁，湮沦不可识。堤障遏水势，沟渠绝地脉。

禹道不复究，河流有壅隔。频为中国患，不国不安席。

从官徒负薪，河伯弗受璧。斫尽淇园竹，安救瓠子役。

民力殚将竭，国材耗亦剧。四方竞上疏，群臣争筹画。

田鼢方为相，书来多持扼。岂顾天下利，惟以私田惜。

贾让不为用，延年亦见斥。如何圣人功，千载复不得。

皇宋运熙泰，四圣崇道德。百蛮皆臣顺，万物遂生殖。

七八十年閒，人不闻金革。惟兹澶滑郡，河决亦云亟。

常记天禧中，山东与河北。藁秸赋不充，遂及两京侧。

骚然半海内，人心愁惨戚。河平未云几，堤防有穴隙。

流入魏博閒，高原为大泽。良田百万顷，尽充鱼鳖食。

救之成劳费，不救悲隐恻。吾君为深虑，不食到日昃。

我忝窃寸禄，素餐堪自责。不负一畚土，私辄逃丁籍。

又无一言长，万分有裨益。与世同浮沈，随群甘默默。

亦或中夜思，斯民苦瘦瘠。四年困蝗旱，五谷饵蝥蠈。

年来风雨时，才得一秋麦。手足犹疮痍，饥肤未丰硕。

若待四体肥，斯民无愁色。不然寻九河，故道皆历历。

一劳而永逸，此成功无斁。或可勿复治，顺其性所适。

徙民就宽肥，注水灌戎狄。试听刍荛言，三者君自择。
高武略复和尖字韵见赠走笔奉酬
王寂（南北朝）

落纸千篇笔退尖，我方刻画老无盐。鼎钟之后知谁识，糟曲其閒想自嫌。

顾冀北群须伯乐，嗣西江派得洪炎。便当觅取高师著，此去心颜更可潜。
奉和袭美酒中十咏。酒乡
陆龟蒙（唐代）

谁知此中路，暗出虚无际。广莫是邻封，华胥为附丽。

三杯闻古乐，伯雅逢遗裔。自尔等荣枯，何劳问玄弟。
九日晦再至南崖
黎士弘（清代）

是曾经到还如乍，置我真宜丘壑间。马上得全看树色，月中记两入秋山。

快游尽兴怀才满，尘事经心侮欲删。勾漏沙床他日约，一峰一石与回环。
慵起
方回（元代）

慵起披衣出户迟，今年最喜免招医。
粗容破灶炊云子，可用芳筵佐雪儿。
醉后作诗多不记，梦中读易了无疑。
雨晴风爽园林密，独立清阴过午时。
初至苍梧有作
黄公仪（明代）

南纪遨游兴不孤，扁舟今始过苍梧。峡中赤水还朝夕，洞里丹砂问有无。

百雉河山成锦绣，千帆榷酤奉征输。邮亭未可逢关吏，漫学终军浪弃繻。
城东
郑獬（宋代）

草湿烟村暴雨晴，踏沙闲信马蹄行。
客心到处不称意，春色向蹄如有情。
野外一双新燕去，丛间三数小花明。
松溪渔老应相笑，十载尘埃竞姓名。
金陵怀古二首 其二
范纯仁（宋代）

六朝文物今何在，千里江山自宛然。英武南征无杀伐，至今樵牧尚能传。
又登碧云亭感怀三十首
吴芾（宋代）

晚上危亭与客同，话头只是说山中。
老来百念消磨尽，只有归心羡暮鸿。
句 其三
王韶（宋代）

涂山广大纳万国，帝禹于此分江河。
秋日野步和王觉民十六首
王之道（宋代）

烟里山光陈水墨，云边日影乱青红。
新诗有画人难到，高压澄江五字工。
送范百禄子功学士知谏院二首 其一
冯山（宋代）

天庭高议破群奸，先帝曾将侍从班。谈笑一辞双阙去，缙绅遗恨十年间。

倾朝每忆刘蕡对，侧席才闻贾谊还。言责逡巡非久计，行看鸣玉上鳌山。
甲午季冬雨雪连旬公馀感触辄赋八绝 其四
黄仲昭（明代）

匡时事业了无成，牢落风尘笑此生。却羡灞桥驴背客，无端风味助吟情。
赐缎绢恭纪
吴元龙（清代）

为郎冰署客，亦得荷恩私。恐负《缁衣》好，惭无《黄绢》词。

称身安且吉，出笥卷还披。机杼需民力，艰难二月丝。
送郑佶归洛阳
司空曙（唐代）

苍苍楚色水云间，一醉春风送尔还。

何处乡心最堪羡，汝南初见洛阳山。
咏沙岸限沙字
程可中（明代）

篷窗不自得，随意坐高沙。
痕蚀渔梁浅，莎连鸟迹斜。
善崩防岸柳，余润长汀花。
最喜行粘屐，沿流到酒家。
发清湘 其二
严粲（宋代）

花树移方活，丁宁莫损残。待逢春气暖，开与后人看。

酒任随车载，诗从就柱刊。料应吟赏处，说著种时难。
咏佳丽诗
刘孝威（南北朝）

可怜将可念，可念直千金。唯言有一恨，恨不遂人心。
寄张真父舍人
陆游（宋代）

诸公方衮衮，无地著斯人。
万里夔州守，中朝禁省臣。
孤帆秋上峡，五马晓班春。
想见怀明主，豋临白发新。
海市（并叙）
苏轼（宋代）

予闻登州海市旧矣，父老云常出于春夏，今岁晚不复见矣。
予到官五日而去，以不见为恨，祷于海神广德王之庙，明日见焉，乃作此诗。
东方云海空复空，群仙出没空明中。
荡摇浮世生万象，岂有贝阙藏珠宫。
心知所见皆幻影，敢以耳目烦神工。
岁寒水冷天地闭，为我起蛰鞭鱼龙。
重楼翠阜出霜晓，异事惊倒百岁翁。
人间所得容力取，世外无物谁为雄。
率然有请不我拒，信我人厄非天穷。
潮阳太守南迁归，喜见石廪堆祝融。
自言正直动山鬼，岂知造物哀龙锺。
信眉一笑岂易得，神之报汝亦已丰。
斜阳万里孤鸟没，但见碧海磨青铜。
新诗绮语亦安用，相与变灭随东风。
琵琶亭二绝 其一
周紫芝（宋代）

旧事无人作短行，湓江空自绕湓城。黄芦苦竹依然在，犹替琵琶作怨声。
清明
刘敦元（清代）

几年寒食在天涯，又向梁园滞岁华。去日壶觞来日梦，二分尘土一分花。

中年多感心犹热，生计能谋愿已奢。我有墓田归未得，春风吹泪迸窗纱。
缴奁
杭温如（清代）

纨绮营身物，簪珥饬容具。儿身无所托，纨绮安所附。

儿容不复修，簪珥何所顾。空馀此妆奁，衣笥间藏注。

饮泣奉高堂，留充嫁与娶。姑闻亦心伤，涕泣零如雨。

含泪劝姑前，儿命安所遇。从今不出闼，钗荆与裙布。
与刘学录
陈宓（宋代）

年来幸得奉仙翁，开口良辰一笑同。
节物催人双鬓水，人生何必慕登瀛。
三方翠巘天同色，四面黄云掌样平。
更著回还如蒂白，殷红时暂惬秋容。
送契宁上人
释祖钦（宋代）

道契佛祖，身自康宁。
行笃言寡，名香德馨。
一尘不染，千里前程。
名阳浩浩，集云青青。
稳泛扁舟短櫂，西风浪平。
南园题
罗隐（唐代）

搏击路终迷，南园且灌畦。敢言逃俗态，自是乐幽栖。

叶长春松阔，科圆早薤齐。雨沾虚槛冷，雪压远山低。

竹好还成径，桃夭亦有蹊。小窗奔野马，闲瓮养醯鸡。

水石心逾切，烟霄分已暌。病怜王猛畚，愚笑隗嚣泥。

泽国潮平岸，江村柳覆堤。到头乘兴是，谁手好提携。
咏春笋
杜甫（唐代）

无数春笋满林生，柴门密掩断行人。
会须上番看成竹，客至从嗔不出迎。
邮亭早起
李中（五代）

邮舍残灯在，村林鸡唱频。星河吟里晓，川陆望中春。

旧友青云贵，殊乡素发新。悠悠念行计，难更驻征轮。
张氏园晨兴二首 其二
李达（明代）

南窗曙色透微茫，山鸟相呼一日忙。倦拥重衾慵未起，空留道气满藤床。
昼卧口占二首
张耒（宋代）

扰扰终何得，萧萧亦自如。
将求解牛道，要解斲轮书。
赠黄道晦隐君 其二
徐熥（明代）

白首幽栖只一区，耻将名姓世人呼。读书借得村中社，岁胜看将壁上图。

地僻绝来高士驾，家贫先办县官租。山厨不问炊烟少，犹向桑间饭饿夫。
师自作真赞 其六
释守卓（宋代）

曾戴花冠入东鲁，又携角杖到西乾。恶嫌黄檗无多子，笑许韶阳烂漫禅。
渔父词一十八首。入定
吕岩（唐代）

闭目藏真神思凝，杳冥中里见吾宗。

无边畔，迥朦胧，玄景观来觉尽空。
题王诜烟江叠嶂图用苏轼诗韵
弘历（清代）

智者乐水仁乐山，何殊过眼观云烟。千年艺苑留佳话，要因论世然乎然。

驸马都尉戚里贵，乃厌声色耽林泉。兴来宝绘破醉墨，苍厓秀入秋云川。

将军金碌宝陁状，眼空当代心追前。胸中丘壑具粉本，不期其法全其天。

玉堂学士眉山老，横排硬语出瑰妍。骊珠落落倾栲栳，暖玉霭霭生蓝田。

触遌当道禁，所作愈使膻芗绵后五百年。诗如阳羡入卷秀以丽，图如玉局落笔便而娟。

此诗此图真恰当，抚掌三绝顿令忘食眠。尤物更喜得奇遇，琅邪元美人中仙。

品评离合豁法眼，使我遐想定国元本求无缘。

中丞三叹烟江幻，即今我复赓其篇。
剡溪五秀才画子猷访戴图
王铚（宋代）

剡溪万壑千岩景，人境谁能识心境。
君画山阴雪后船。始悟前人发清兴。
眼中百里旧山川，荒林雪月萦寒烟。
应缘兴尽故无尽，宾主不见宁非禅。
当年戏留一转语，不意丹青能再睹。
更画人琴已两忘，妙尽子猷真赏处。
龟峰塔初成喜赋
区怀嘉（明代）

杰构凌空起，棱层压海埏。障流疑砥柱，倚岫类擎天。

复道青霄下，虚窗北斗边。迎风檐铎响，映日网珠妍。

秀气人文萃，精英世代延。光腾奎壁次，名纪凤凰年。

望日身弥近，梯云步欲先。会心超广劫，挥手弄晴烟。

渐觉诸缘息，翻惊万象旋。登临多逸兴，于此倍悠然。
感怀
王之球（清代）

懒性从今惯，愁颜隔岁生。百年能有几，一事浑无成。

望日怀君国，摊书忆父兄。记存金石语，谁悉此中情。
行宫
元稹（唐代）

寥落古行宫，宫花寂寞红。
白头宫女在，闲坐说玄宗。
禁烟留题锦屏山下四首
邵雍（宋代）

春半花开百万般，东风近日恶摧残。
可怜桃李性温厚，吹尽都无一句言。
虎阜寺
马宗琏（清代）

来访齐梁古道场，寺门新放木樨香。方池月照珠生水，古墓风寒剑拂霜。

花石高低围法界，钟鱼寥亮出斋堂。烹茶可继中泠美，天下名泉我遍尝。
青毡堂
孙觌（宋代）

晋马已老矣，楚弓今得之。怀璧万里至，化鹤千岁归。

主人有故万，鸠居不复栖。俄惊桑田换，已见城郭非。

偶寻蕉中覆，忽得爨下遗。平生手所种，老大今十围。

故壁初见蝎，空床尚支龟。塞翁一笑喜，共赋青毡诗。
送王公慥判官
欧阳修（宋代）

久客倦京国，言归岁已冬。
独过伊水渡，犹听洛城锺。
山色经寒绿，云阴入暮重。
腊梅孤馆路，疲马有谁逢。
颂古三十一首
释安永（宋代）

前箭犹轻后箭深，无限平人被陆沉。
个裹豁开天地眼，吹毛拈起任横行。
题玄同子卷赠考功葛元德
汪广洋（明代）

吾爱玄同子，须眉冰雪清。一言辞职去，九转炼丹成。

句曲陶弘景，涔阳窦子明。相望隔千里，松鹤倍增荣。
踏莎行（次韵范景仁寄子华）
韩维（宋代）

归雁低空，游蜂趁暖。凭高目向西云断。具茨山外夕阳多，展江亭下春波满。

双桂情深，千花明焕。良辰谁是同游伴。辛夷花谢早梅开，应须次第调弦管。
西江月·寄赠黄秀伯，调寄西江月
王照（宋代）

二一庐前春满，先生报道迁居。林花惨淡鸟欷歔。

似怨薄情轻去。

不是薄情轻去，先生实被饥驱。此閒老友赋邛须。

他日能无还顾。
秋日蓟门道上口占
高斌（清代）

秋山行近蓟门东，烟树苍茫叶渐红。爱煞云岩如画里，却忘我在画图中。
寄黄州赵驾庚辰入蜀舟次黄冈适赵倅奇夫檄行
崔与之（宋代）

铜梁玉壘碧云端，尺舸西风两鬓残。
世道多岐今已惯，人生一见古来难。
丈夫不作谋身外，巧匠那能袖手看。
月白风清雪堂梦，银波万顷卧龙寒。
如梦令·为向东坡传语
苏轼（宋代）

为向东坡传语。人在玉堂深处。别後有谁来，雪压小桥无路。归去。归去。江上一犁春雨。
焦涵一开府云中赋赠 其二
孙传庭（明代）

云中旧是濒戎地，警息新当出塞时。宵旰九重思锁钥，疮痍万塞望旌旗。

交河跃马鲸鲵戢，广野陈兵虎豹驰。伫奏肤功膺简畀，愿将铙吹入歌诗。
归航
史弥宁（宋代）

春岸移舟雪半消，长年忍冷转塘坳。
数声雅轧催归橹，属玉惊飞上柳梢。
次韵乐先生吴中见寄八首 其六
范成大（宋代）

知从了义透音闻，古井无波岂更浑。便好一坑埋众妙，何须六结解诸根。
记梦
许浑（唐代）

晓入瑶台露气清，座中唯有许飞琼。

尘心未尽俗缘在，十里下山空月明。
秋风
刘克庄（宋代）

黄叶萧萧忽满街，独骑瘦马豫章台。
莫将宋玉心中事，吹向潘郎鬓畔来。
彭泽县
唐文凤（明代）

欲问柴桑里，来寻陶令家。菊香无旧蝶，柳色有新鸦。

云净浮青嶂，潮回拥白沙。县街今寂寞，酒贵不堪赊。
会仙观
方信孺（宋代）

绰约长眉海上仙，久餐云母学长年。
山中丹井今无恙，为吊南弃谢自然。
送振涵兄赴己酉乡试
李鹏翀（明代）

夙羡淩云笔，相看献赋场。凤毛宜彩耀，骏骨合名扬。

高堂今始报，薄俗亦增光。伫撷秋香满，临歧举一觞。
句
孙仅（宋代）

江路北来通汉水，土风南去接荆蛮。
一斛珠
赵长卿（宋代）

伤离恨别。愁肠又似丁香结。不应斗顿音书绝。烟水连天，何处认红叶。
残更数尽银缸灭。边城画角声呜咽。罗衾泪滴相思血。花影移来，摇碎半窗月。
李少保挽诗 其一
王炎（宋代）

洁己惟清德，撄鳞有格言。位虽居鼎鼐，心已在丘园。

身退名增重，年高道愈尊。哀荣无可憾，馀庆子孙蕃。
题莲华西洞 其二
张大直（宋代）

岩洞嵌空路险巘，神仙窟宅故应奇。涌云巧作莲幢仰，滴乳翻成石笋垂。

琼树千年生异果，玉田四季产灵芝。真人隐壁君休问，驾鹤骖鸾自有时。
偈三首 其一
释进英（宋代）

报慈有一公案，诸方未曾结断。幸遇改旦拈出，各请高著眼看。
泛舟玉河至静明园三首 其一
弘历（清代）

玉带长桥接玉河，雨馀拍岸水增波。静明园古林泉秀，便趁清閒一晌过。
送尹叔之行朝
李正民（宋代）

三年制锦在江吴，游刃恢恢地有馀。贾谊已膺前席问，嵇康新有绝交书。

田间雨过禾收早，庭下风来叶落初。此去青云前路稳，未应搔首赋归与。
三叠
仇远（元代）

禁酤限十日，忘何能几何。
流光徒荏苒，老眼自挼莎。
江浙归心切，山林醒眼多。
富家忧劝率，役后欲重科。
龙翔寺居喜胡权见访因宿
喻凫（唐代）

林栖无异欢，煮茗就花栏。雀啅北冈晓，僧开西阁寒。

冲桥二水急，扣月一钟残。明发还分手，徒悲行路难。
照影
释斯植（宋代）

性与儿童异，飘蓬二十年。
照来池上影，恰似未生前。
同德麟仲宝过谢公定酌酒赏菊以悲哉秋之为气
李廌（宋代）

痛饮可一石，宁辞手中卮。
挹斗自斟酌，浇胸定为宜。
心如虎在圈，事若羊触篱。
执鞭吾弗能，放意从所之。
偈六十九首
释道宁（宋代）

报慈一隔，佛祖命脉。
放去收来，圣凡罔测。
隔不隔，若为陈。
担取诗书归旧隐，野花啼鸟一般春。
北山别业三十八咏 其三十四 空翠堂
陈樵（元代）

蕉叶茙葵照槛明，山光入室雨初晴。平分天上无边色，送尽江南未了青。

息石长年依砌活，茯苓无种入阶生。亭西昨日林霏重，采药归来露满庭。
雪峰化士请赞
释惟一（宋代）

藞藞苴苴，潇潇洒洒。严冷时温若阳春，褊急处宽踰大海。

才开口，平日说。脱空却嫌人，无事谤般若。有时突出一句乡谈，佛也不能觑他缝罅。

从来闽蜀本同风，相逢自有知音者。
芥齑
杨万里（宋代）

茈姜馨辣最佳蔬，孙芥芳辛不让渠。
蟹眼嫩汤微熟了，鹅儿新酒未醒初。
枨香醋酽作三友，露叶霜芽知几锄。
自笑枯肠成破瓮，一生只解贮寒葅。
郊丘书事
汪藻（宋代）

琅舆深出未央门，十里圜坛气象尊。圭璧三千周典备，貔貅百万汉兵屯。

青城浮霭连霜动，黄道微风带日温。不用灵光符圣武，从来精祲答乾坤。
秋夜宿田家夜久不寐
蔡士裕（宋代）

凉涵诗魄莹苍旻，散发吟商月满襟。
风叶顺行度叶尾，露华逆上稻花心。
千山欧子秋声赋，一室希公夜声舟。
自喜浮生只如此，任渠谈笑觅封侯。
忆 其二
王安石（宋代）

烟云渺渺水茫茫，缭绕芜城一带长。蒿目黄尘忧世事，追思陈迹故难忘。
天宁节口号
陆佃（宋代）

九天宫阙五云新，共向中间望紫宸。几杖一千年父老，衣冠三万里君臣。

濑乡老子如今桧，蒙县庄生上古椿。就祝圣君千万岁，过于天上寿星辰。
杜鹃
李龏（金朝）

心声叫出思归苦，叫得春风破胆愁。江北江南皆蜀客，年来添白几人头。
西岳云台歌送丹丘子
李白（唐代）

西岳峥嵘何壮哉！黄河如丝天际来。
黄河万里触山动，盘涡毂转秦地雷。
荣光休气纷五彩，千年一清圣人在。
巨灵咆哮擘两山，洪波喷箭射东海。
三峰却立如欲摧，翠崖丹谷高掌开。
白帝金精运元气，石作莲花云作台。
云台阁道连窈冥，中有不死丹丘生。
明星玉女备洒扫，麻姑搔背指爪轻。
我皇手把天地户，丹丘谈天与天语。
九重出入生光辉，东来蓬莱复西归。
玉浆倘惠故人饮，骑二茅龙上天飞。
泥鱼
方国骅（明代）

暮酒愁蔬蔌，傒童忆钓竿。河鱼子夜泼，秋雨五更寒。

岁稔江湖晏，村幽薮网安。香莼分得好，珍重报加餐。
赠费司训之山阴
严嵩（明代）

游吴还适越，心赏寄风烟。世业称韦相，诸生仰郑虔。

客帆秋草外，官舍海云边。送尔增遐想，重歌棣萼篇。
蝶
王鈇（宋代）

粉翼琼须似剪裁，飞飞自远逐香来。
花间得意民情多恨，应笑王孙殢酒杯。
咏古
李涉（唐代）

大智思济物，道行心始休。垂纶自消息，岁月任春秋。

纣虐武既贤，风云固可求。顺天行杀机，所向协良谋。

况以丈人师，将济安川流。何劳问枯骨，再取阴阳筹。

霸国不务仁，兵戈恣相酬。空令渭水迹，千古独悠悠。
水帘吟
薛能（唐代）

万滴相随万响兼，路尘天产尽旁沾。源从颢气何因绝，

派助前旁岂觉添。豪客每来清夏葛，愁人才见认秋檐。

嘉名已极终难称，别是风流不是帘。
江雨晚晴
蔡琬（清代）

晚烟漠漠破馀晖，红叶纷纷下翠微。几点断云将雨去，一行寒雁贴江飞。

霜明半落新愁鬓，风劲先侵远客衣。翻羡田家无个事，小舟閒泊钓鱼矶。
子夜歌
屠瑶瑟（明代）

子夜夜转长，帘前月华吐。
只解歌调工，谁识歌心苦。
清商激凉风，良人在淮楚。
池莲四咏分韵·子
刘子翚（宋代）

分房圆戢戢，弄色翠娟娟。
摘实怜空的，方知雨露偏。
赠南岳僧
李远（唐代）

曾住衡阳岳寺边，门开江水与云连。数州城郭藏寒树，

一片风云著远天。猿啸不离行道处，客来皆到卧床前。

今朝惆怅红尘里，惟忆闲陪尽日眠。
题乐工汤子玉琵琶手卷 其三
胡奎（元代）

梁王苑内歌明月，西子台前醉落花。昨夜海棠添蜡烛，今朝鹦䳇唤琵琶。
海上逢王常宗雨夜同宿陈氏西轩
高启（明代）

故人散尽独君存，风雨相逢海上村。
尊酒饮阑言不尽，更留余烛照黄昏。
贺新郎（游水东周家花园）
刘克庄（宋代）

溪上收残雨。倚画栏、薄绵乍脱，日阴亭午。闹市不知春色处，散在荒园废墅。渐小白、长红无数。客子虽非河阳令，也随缘、暂作莺花主。那可负，瓮中醑。

碧云四合千岩暮。恨匆匆、余方有事，子姑归去。趁取群芳未摇落，暇日提鱼就煮。叹激电、光阴如许。回首明年何处在，问桃花、尚记刘郎否。公莫笑，醉中语。
宿翠微寺
马戴（唐代）

处处松阴满，樵开一径通。鸟归云壑静，僧语石楼空。

积翠含微月，遥泉韵细风。经行心不厌，忆在故山中。
隆茂宗鄙余所得苏后湖像别为作短轴超然有物外意
周紫芝（宋代）

高人本难名，画手不可俗。世无痴虎头，丹青涴冰玉。

支郎唾俗画，为我作短轴。遂出三昧手，观此真面目。

衣冠有山林，风味到僮仆。悠悠跨蹇驴，眇眇出寒谷。

薄暮殊未归，落日下古木。未知适何门，敲门看修竹。

无酒意阙然，鸱夷尚空腹。长须颇解事，归骑不敢趣。

更复问前山，谁家酒堪漉。
饶氏石井二首
钱时（宋代）

紫溪镇遏旧朱门，满地芃芃欲断魂。
当日告身今故纸，独遗眢井付诸孙。
青青河畔草
卢龙云（明代）

青青河畔草，迢迢京洛道。良人行未归，道远音信稀。

长城万馀里，日暮风沙起。遥望隔山川，沉忧曷能已。

男儿志四方，贱妾久空房。功名及盛年，离合讵有常。

客从北道旋，椷书喜为传。开椷细玩绎，慰我长相忆。

功成当早还，安得久离别。
韦氏池亭同元美子与子相赋 其四
李攀龙（明代）

韦曲高临汉苑开，城南连骑紫宸回。闭门流水花间过，倚槛青山席上来。

客难似矜能避世，子虚谁见不怜才。若论承宠无先后，安得吾曹共酒杯。
和许侍御李节推登九华山诗韵二首 其二
程敏政（明代）

细从云外数奇峰，九朵芙蓉翠万重。月上老猿攀石葛，雨晴驯鹿卧沙茸。

谪仙诗重天池锦，霸相身惭雪涧松。玉洞秘函无恙否，他时容启绿苔封。
赋得雨后花
弘历（清代）

雨后风光别，花容略可论。珠垂插鬓靥，奁置洗头盆。

濯锦当年里，浣纱夕照村。不堪回首处，几点渍啼痕。
送潘涵观之高凉二首 其二
陈恭尹（清代）

君家曾入列仙书，心影无偏古所誉。好到潘山奕棋处，乾坤一局问何如。
千叶梅
张道洽（宋代）

应怯春寒悄，重重叠叠衣。
本来飞燕瘦，翻作玉环肥。
惜诵
屈原（先秦）

惜诵以致愍兮，发愤以抒情。
所非忠而言之兮，指苍天以为正。
令五帝以折中兮，戒六神与向服。
俾山川以备御兮，命咎繇使听直。
谒忠诚以事君兮，反离群而赘肬。
忘儇媚以背众兮，待明君其知之。
言与行其可迹兮，情与貌其不变。
故相臣莫若君兮，所以证之不远。
吾谊先君而后身兮，羌众人之所仇。
专惟君而无他兮，又众兆之所雠。
一心而不豫兮，羌不可保也。
疾亲君而无他兮，有招祸之道也。
思君其莫我忠兮，勿忘身之贱贫。
事君而不贰兮，迷不知宠之门。
忠何罪以遇罚兮，亦非余心之所志。
行不群以巅越兮，又兆众之所咍。
纷逢尤以离谤兮，謇不可释；
情沉抑而不达兮，又蔽而莫之白。
心郁邑而侘傺兮，又莫察余之中情。
固烦言不可结而诒兮，愿陈志而无路。
退静默而莫余知兮，进号呼又莫吾闻。
申侘傺之烦惑兮，中闷瞀之忳忳。
昔余梦登天兮，魂中道而无杭。
吾使厉神占之兮，曰有志极而无旁。
终危独以离异兮？曰君可思而不可恃。
故众口其铄金兮，初若是而逢殆。
惩于羹而吹齑兮，何不变此志也？
欲释阶而登天兮，犹有曩之态也。
众骇遽以离心兮，又何以为此伴也？
同极而异路兮，又何以为此援也？
晋申生之孝子兮，父信谗而不好。
行婞直而不豫兮，鲧功用而不就。
吾闻作忠以造怨兮，忽谓之过言。
九折臂而成医兮，吾至今而知其信然。
矰弋机而在上兮，罻罗张而在下。
设张辟以娱兮，愿侧身而无所。
欲儃佪以干傺兮，恐重患而离尤。
欲高飞而远集兮，君罔谓汝何之？
欲横奔而失路兮，坚志而不忍。
背膺牉以交痛兮，心郁结不纡轸。
梼木兰以矫蕙兮，糳申椒以为粮。
播江离与滋菊兮，愿春日以为糗芳。
恐情质之不信兮，故重著以自明。
矫兹媚以私处兮，愿曾思而远身。
谢师厚挽词三首 其三
范纯仁（宋代）

侍行游邓学，才喜识荆州。一顾蒙青眼，相知到白头。

坤维同谪后，星纪等閒周。不意终天别，交颐涕不收。
寄益老侍官南康
黄希旦（宋代）

匡山胜概昔贤钦，今日多君复访寻。李白书堂萤自照，乐天掸访月空临。

涧松岩桧当年色，雾鹤霜猿此际音。莫对他山忘故里，武夷秋晚洞云深。
再和明复蹈元之什
李弥逊（宋代）

湓江散吏来万里，借屋僧房冷如水。
支颐一束傥会心，容膝数椽真傲世。
大而无用涧底松，过者不顾道傍李。
卖刀买犊愧老农，汲水埋盆作儿戏。
画墁求饱人共嗤，怀璧虽珍吾不以。
宰公政明一善收，丞公声同从瑕弃。
着酒时浇磊块胸，传歌为洗淫哇耳。
坐中冰雪回冬臞，句里云烟发春媚。
我惭匪报正羞缩，君肯包荒过称谓。
葛藤更与话短长，菽麦安能辨非是。
但闻古来说庞公，搬柴运水不谈空。
树根笔架歌
邱璋（清代）

修篁老去孤桐死，良材无用皆如此。知音不遇蔡中郎，举世尽庸夫俗子。

有木有木南山南，苍皮溜雨黛色参。一朝虫鸟肆穿剥，枯枝倒地如眠蚕。

苔埋囷压荒江畔，夜夜荧光烛天半。山精有知木魅灵，孤根肯作劳薪爨。

三拜先生性好奇，琢成笔架形支离。但恐骚人有笔不得阁，人间传看松化鳞。

之而人言奇物须珍惜，饰以珊瑚装琥珀。不然长伴一寒毡，平仲何劳贤越石。

我笑人言儿童邻，得一知己山林廊庙原无分。譬牛必衣之文绣，何如长林丰草全其真。
咏史
孙应时（宋代）

拊髀平生志八区，暮年家国付夷吾。
谁言子女能相豢，可笑周郎浅丈夫。
送王文玉归浙
强至（宋代）

插旗打鼓放船头，二纪蓬莱一梦游。
回首谁能顾庭鹭，收心自梦近江鸥。
盘堆玉缕鲈初脍，盏溢金波酒旋篘。
摩诘定怀廊庙弟，新诗未免到皇州。
调笑令·含怨
李吕（宋代）

含怨。两颦浅。羽髻云鬟低玉燕。绿沈香底金鹅扇。隐隐花枝轻颤。当筵不放红云转。正是玉壶春满。
雨夜梦与冰心女兄话旧醒来拈韵
德月（清代）

孤窗閒卧不胜愁，梦逐娇痴旧地游。绣阁牵衣欣聚首，妆台倚膝倩梳头。

惊魂夜半萧疏雨，分袂更残寂寞楼。枕上伤心无数泪，晚来宁忍一舒眸。
题画鸡冠花
姚文奂（元代）

何处一声天下白，霜华晚拂绛云冠。五陵斗罢归来后，独立秋亭血未乾。
瑞鹤仙（戊申初度自韵）
李曾伯（宋代）

百年过半也。怅壮心零落，鬓星星也。风儿渐凉也。近中秋月儿，星初生也。田园暇也。矍铄哉、是翁也。记当时，弧矢垂门，孤负四方志也。

休也。牙签插架，玉帐持麾，总成非也。浮生梦也。皇皇欲、奚为也。趁身闲、随分粗衣淡饭，一笑星可妨也。问神仙，底处蓬莱，醉乡是也。
右溪道中偶作
陈文蔚（宋代）

自从天地开辟来，溪水清驶山崔嵬。
山高水清亦奇观，怪问胡崔生人材。
人材本作世间用，朴仆支倾作梁栋。
崔然空冒一时名，过眼空花已如梦。
人生出处崔可期，伊周亦偶遭明时。
颜闵何尝有科目，德尊百代帝王师。
自古相传惟此道，一派源流端可考。
道存崔係穷与通，经济业穷耕钓老。
风埃鼎鼎百年中，世事兴废何终穷。
只有诗书传圣学，尧舜授受同高风。
唤醒此原山与水，孕秀发祥从此始。
立朝有道佐明君，抱璞山林亦奇伟。
吾家家此崔计上，未知起者谁其先。
丈夫才业贵自负，崔必美恶归山川。
久欲题诗磨翠壁，要使后来闻义激。
乾坤造化岂无人，细与摩挲观此石。
浪淘沙•客窗夜雨
彭孙遹（清代）

寒雨太连绵。一抹江天。广陵钟断夜无眠。何事秋声吹不了，长断窗前。

酒后转凄然。著处堪怜。故乡只在睡乡边。好嘱梦儿归去也，片刻团圆。
书罗氏屏风四绝 其一
李之仪（宋代）

净练平铺月上时，无人吟得谢郎诗。酒酣直欲捉倒影，千古风流几个知。
浣溪沙（再和）
李之仪（宋代）

依旧琅玕不染尘。霜风吹断笑时春。一簪华发为谁新。

白雪幽时犹有韵，鹊桥星渚可无人。金莲移处任尘昏。
宿洞霄宫
蒋坦（清代）

余杭西北多林峦，芙蓉削掌青巑岏。青山九锁锁不到，至今片石遗凡间。

当时人物久寂寞，飞鼠衔花上池阁。一坛留得升仙名，白云荒山葬秋鹤。

我生学道十二年，笋鞋厌蹋齐州烟。朅来寻仙坐溪上，一盏手掬桃花泉。

回风飕飕翠蛟舞，千年芝菌迷仙所。隔溪水碓无人舂，满地松声捣秋雨。
庆陆仁重举男四首
方回（元代）

相门佳气夜葱葱，早已凭熊更梦熊。
二十此郎作文赋，乃翁仍是黑头公。
古意
周馨桂（清代）

南国有美人，高楼城南端。问年如罗敷，生小有令颜。

三月蚕苦饥，不辞采桑艰。春风如有意，吹遇南陌间。

何以赠美人，骊龙颔下珠。团圞似明月，照耀合欢襦。

美人意不然，为怜采深渊。何以赠美人，秋江多芙蓉。

盈盈艳云髻，灼灼辉玉容。美人意不嘉，为怜非春花。

何以赠美人，荆山一片玉。裁为约指环，素手绝尘俗。

美人意不欲，为怜曾刖足。相见欲相亲，曷以将我怀。

粉黛君自有，我情非所谐。徘徊思所赠，安得情非乘。

我欲陈此曲，归来抚素琴。弹作陌上桑，慷慨有馀音。
隐趣园八咏 其八 岁寒亭
胡助（元代）

松竹如佳士，梅花更典刑。岁寒千古意，笑指鹿峰青。
早秋
陆游（宋代）

貂裘尘土忆东周，瓜陇风霜隐故侯。
嬾似老鸡频失旦，衰如蠹故早知秋。
壶觞非复平生友，岁月空添客子愁。
病起笔端犹健在，未妨挥洒赋登楼。
坐
郑鹏（明代）

楼外雨初收，楼中人独愁。一声何处雁，惊破五湖秋。
春夏之交奉呈胡总领
白玉蟾（宋代）

残红点点尚春光，小立芳台送夕阳。
莺语只闻花里面，鸥飞宛在水中央。
风前绿草无人管，烟外青山底处藏。
柳幄张天槐幕静，一川涨起麦云黄。
祝英台近（登多景楼）
岳珂（宋代）

瓮城高，盘径近。十里笋舆稳。欲驾还休，风雨苦无准。古来多少英雄，平沙遗恨。又总被、长江流尽。

倩谁问。因甚衣带中分，吾家自畦畛。落日潮头，慢写属镂愤。断肠烟树扬州，兴亡休论。正愁尽、河山双鬓。
入瑞岩道间得四绝句呈彦集充父二兄 其二
朱熹（宋代）

翩翩一马两肩舆，路转秋原十里馀。共说前山深更好，不辞迢递款禅居。
睡起
朱翌（宋代）

客不敲门饱睡魔，静听檐雨泻天河。
从人指画竹如意，假手爬天松养和。
屏上水翻波浩渺，砚旁山卧石陂陀。
十年游戏三间屋，一笑留连两曜梭。
送薛承矩秩满北游
刘长卿（唐代）

匹马向何处，北游殊未还。寒云带飞雪，日暮雁门关。

一路傍汾水，数州看晋山。知君喜初服，只爱此身闲。
雁
黄滔（唐代）

楚岸花晴塞柳衰，年年南北去来期。江城日暮见飞处，

旅馆月来闻过时。万里风霜休更恨，满川烟草且须疑。

洞庭云水潇湘雨，好把寒更一一知。
题永宁传舍
周行己（宋代）

浩浩车马迹，往来各有求。而我亦何为，行役不得休。

惊风吹沙亦，草木春不柔。荒山相经互，渭水日悠悠。

下马古驿亭，开轩竹修修。飒飒爽气入，得慰征途忧。

移床取一息，摵摵如清秋。永愿息鞍马，何当具扁舟。

我生湖海间，筑居必清幽。城南五亩宅，山高水亦流。

家园千木奴，不贵万户侯。既输东皋税，一饱亦易谋。

藐然尘嚣外，荣贵如浮沤。咄咄狂痴子，胡为此淹留。
原直上人抵桂甘雨随瓢羁馆漫赠二作 其二
郭之奇（明代）

一片高云倚翠微，閒看今古近遥飞。千年台树终无有，此日风幡得是非。

已见宗雷文义合，肯教陶谢性情违。禅馀慧眼应时出，我自壶中闭玉扉。
参部至三山简王宗教子文野二首仍寄观潮拙稿
王迈（宋代）

昔舣归舟傍浅沙，逢君跃马看梅花。
匆匆相见还相别，三十六弯天一涯。
【正宫】塞鸿秋　题情
赵莹（元代）

玉人不见徒劳望，相思两地音书旷。挥毫难写断肠文，枕几惟添愁旅况。只
为美人情，空取时人谤，何时再得相亲傍？
灵隐长老归旧山
杨亿（宋代）

浮杯心与海鸥亲，驻锡王城忽过春。
麟殿九旬谈妙法，曹溪一过渡迷津。
狂翻竹箭波随棹，侧布黄金地绝尘。
白黑欢迎猿鸟喜，绀园风定雨花新。
系乐府十二首·思太古
元结（唐代）

东南三千里，沅湘为太湖。湖上山谷深，有人多似愚。
婴孩寄树颠，就水捕鷠鲈。所欢同鸟兽，身意复何拘。
吾行遍九州，此风皆已无。吁嗟圣贤教，不觉久踌蹰。
二郎神 咏黄石榴花
董俞（清代）

绯衣阿醋。忽改做、道家装束。看满额鹅黄，天然雅淡，绝胜猩红鸭绿。

堪与姚家称娣姒，真一样、娇姿绝俗。有林外黄鹂，飞来一色，繁枝如簇。

空谷。尽堪长日，伴人幽独。似憔悴恹恹，霍娘病起，瘦比篱边丛菊。

插向云鬟，金钗掩映，不是丹葩秾郁。想飞霜，一夜秋苞，拆尽珀珠盈掬。
戚氏 其一 月夜瞻园小集归，樊山有词，依韵和之
沈曾植（清代）

月华清。隙光琐碎上轩棂。潭影窥人，林风解带，夜三更。

苕亭。古台城。残山剩水忒分明。衣冠六代如梦，梦中说梦到无生。

青帘白舫，黄花乌帽，偏怜重九嘉名。有风流词伯，载酒萧寺，邂逅招迎。

倦旅怊怅秋声。传觞催钵，病眼怯鸥盟。谁分与谱翻大曲，笔驶长鲸。

药瓯擎。攲枕秋漏丁丁。华胥梦到瑶京。故心现在，故意苍凉，故人共醉承平。

白发惭明镜，鬖髿老柳，摇落江汀。输尔朱颜玉骨，使君来，仙吏管蓬瀛。

为遣吴刚修月，长房缩地，楼阁华严靓。放善才五十三参请。

长相伴，汉上题评。憺西风，乔木峥嵘。惜秋华，小赋未能成。

作江山主，年年岁岁，越客扬舲。
卷中临江仙 闺情
徐灿（清代）

不识秋来镜里，个中时见啼妆。碧波清露殢红香。

莲心羞结，多半是空房。低阁垂杨罢舞，窥帘归雁成行。

梦魂曾到水云乡。细风将雨，一夜冷银塘。
食鱠
李处权（宋代）

设网机关密，磨刀意气麄。
令人思洛鲤，愧客问江鲈。
豆麴偏相与，橙虀未可无。
相从频莫厌，乘兴不烦呼。
家僮举网获龟即命放之池中感而赋此
王廷陈（明代）

知与天机恊，形为世网婴。纵归纾汝困，求报岂吾情。

幸不刳肠死，无妨曳尾生。微躯难自料，何贵有灵名。
城子山怀古 其二
叶佩荪（清代）

铁锁何曾断上流，临江却使五官愁。阿童他日风偏利，容易楼船下石头。
从军行 其四
严如熤（清代）

阶文又金川，道路五千里。赤眉不相值，千群空武士。

膏雨今郇伯，豆区惠闾里。王师本无战，壮士尔徒死。
示黄冈长老二绝
胡寅（宋代）

归兴逢山便解颐，上人多思乞留诗。
千若万壑经行处，他日烦师觅旧题。
张端义应诏上书谪曲江正月一日赣州相遇
戴复古（宋代）

忧世心何切，谋身计甚疏。
樽前话不尽，天下事何如。
汉武求言诏，贾生流涕书。
龙颜那可犯，谪向曲江居。
梦中幻成
何梦桂（宋代）

一片閒云本住山，暂为行雨下人寰。白云可是无心物，朝出山来暮又还。
太孺人生朝
度正（宋代）

万事随缘处处安，分明淡泊有馀欢。
痴儿解赋蟠桃颂，拙妇能炊脱粟餐。
天上神仙谁羡慕，人间真乐我团栾。
愿如松柏坚刚寿，相与年年保岁寒。
秋晴
郑獬（宋代）

雨洗秋空明似水，瓦光浮动碧差差。
好风晴日虚窗净，正是幽人养病时。
晨渡望龙蟠寺
王廷陈（明代）

石拔烟霞抱，舟回浦溆通。楼台疑蜃市，钟鼓识龙宫。

宝树萦波上，金花落镜中。何时登彼岸，一洗世缘空。
偈颂一百二十三首
释崇岳（宋代）

打睡坐禅，坐禅打睡。
有利无利，不离行市。
老黄檗，太憨痴，
深耕浅种少人知。
中秋对月有怀
潘世恩（清代）

退直萧间昼掩扃，晚来步屟向中庭。秋高但觉星辰近，人定微中风露馨。

三五夜看金镜满，八千里望白云停。奎垣坐对冰心印，应念寒窗镫火青。
望罗浮
何谦（明代）

翘首东南紫翠山，白云飞去复飞还。三千世界红尘外，四百峰峦碧汉间。

丹灶年深烟火冷，铁桥路杳雨花閒。寻真未得乘风去，吟倚西楼十二阑。
下土桥送刁景纯忽大风韩子华先归遗其小方巾
梅尧臣（宋代）

昨日汴水头，共饯东去人。
暴风吹黄沙，对面不相亲。
归来乘大马，误掷小方巾。
平明驰奴还，偷样古逼真。
横桥阻水
胡天游(元)（元代）

浮江积雨水连天，杨柳依依一钓船。
白发篙师多意气，向人先索渡江钱。
题画卷後六言二首之二鸣琴召鹤图
贺铸（宋代）

结茅百尺荒台，杖藜一径莓苔。
谢绝鸡群老鹤，不应端为琴来。
昭君怨
周巽（元代）

汉宫佳人列仙姝，颜如舜华雪作肤。玉凤搔头金缠臂，琇莹充耳双明珠。

美目清扬含百媚，同心绾结青珊瑚。三千宫女谁第一，当时王嫱绝代无。

天子按图初未识，承恩远嫁南单于。朝辞皇都去，日逐胡马驱。

边塞几千里，行行但长吁。心中万恨向谁诉，马上琵琶聊自娱。

鸿雁南飞汉月远，骅骝北去燕草枯。朔风吹沙砭人骨，寒云雨雪断胡须。

银瓮蒲萄初出酒，宝车馲驼新取酥。帐中强饮解愁思，情至酒酣愁未纾。

明月流光照𣰽毹，关路迢迢不可踰。几回梦想乘黄鹄，飞入长门侍玉舆。

胡情不似汉恩重，妾意终怜君宠疏。君不见红颜命薄何足惜，长恨和戎计策迂。

四弦不尽昭君怨，千古空留青冢孤。
咏烟
韦骧（宋代）

漠漠复霏霏，因风任所之。山家晨起后，渔舍晚归时。

散远连云没，飘斜误鸟随。更堪萦旅思，怅望碧江湄。
过九里亭
杨万里（宋代）

水渚才容足，渔家便架椽。
屋根些子地，帘外不胜天。
岸岸皆垂柳，门门一钓船。
五湖好风月，乞与不论钱。
悼倪尚书
卫泾（宋代）

旧草扬庭制，旋高曳履声。
胸襟忠愤切，官职去留轻。
定力鳌为动，浮言蜮自鸣。
太玄从白首，性地转分明。
闻法夷夺踞台湾鸡笼炮台感愤有作
赵藩（清代）

象郡正愁瓯脱坏，鸡笼又失炮台高。射潮往事空强弩，横海威台盼大刀。

和战庙堂方水火，悲歌天地尽风涛。弃繻请剑都无分，落日登楼首重搔。
追租
曾巩（宋代）

耕耨筋力苦，收刈田野乐。
乡邻约来往，樽酒追酬酢。
生涯给俯仰，公敛忘厚薄。
胡为此岁暮，老少颜色恶。
国用有缓急，时议废量度。
内外奔气势，上下穷割剥。
今岁九夏旱，赤日万里灼。
陂湖蹙埃壒，禾黍死硗确。
众期必见省，理在非可略。
谓须倒廪赈，讵止追租阁。
吾人已迫切，此望亦迂邈。
奈何呻吟诉，卒受鞭棰却。
宁论求憔悴，反与争合龠。
问胡应驱迫，久已罗匮涸。
计须卖强壮，势不存尫弱。
去岁已如此，愁呼遍郊郭。
饥羸乞分寸，斯须死笞缚。
法令尚修明，此理可惊愕。
公卿饱天录，耳目知民瘼。
忍令疮痍内，每肆诛求虐。
但忧值空虚，宁无挺犁钁。
暴吏理宜除，浮费义可削。
吾卧避嚣喧，兹言偶斟酌。
试起望遗村，霾风振墟落。
满庭芳（用于真人韵和元真）
张继先（宋代）

心境双清，古今同乐，胜缘休道无媒。天门高妙，应仗至人开。岂比寻常意绪，方寸地、不贮纤埃。仍须信，金坚石确，一志断无回。

真元，真可爱，真师真友，且喜无猜。就中更脱洒，不顾形骸。可是正容而悟，凭真趣、改易凡胎。神明会，尘缨世网，莫共话由来。
感遇二十五首 其十六
张耒（宋代）

林居屏百患，覃思观幽遐。炎黄已芜没，末路多玼瑕。

私智互驰已，短长迭矜夸。更相为祸福，胜负时纷拿。

超然赤松子，高笑在云霞。
昼夜乐·洞房记得初相遇
柳永（宋代）

洞房记得初相遇。便只合、长相聚。何期小会幽欢，变作离情别绪。况值阑珊春色暮，对满目、乱花狂絮。直恐好风光，尽随伊归去。
一场寂寞凭谁诉。算前言、总轻负。早知恁地难拚，悔不当时留住。其奈风流端正外，更别有，系人心处。一日不思量，也攒眉千度。
送曹季材赴京师因寄刘子宪助教 其一
贝琼（元代）

跨马金陵去，征衫尚有尘。壮心知烈士，离色惨羁人。

草白方经晓，花殷欲借春。殷勤一杯酒，何日重相亲。
杂咏一百首 其三十三 荷蓧丈人
刘克庄（宋代）

客云自孔氏，不觉喜逢迎。止宿见二子，孰云无世情。
菩萨蛮·风帘燕舞莺啼柳
牛峤（唐代）

风帘燕舞莺啼柳，妆台约鬓低纤手。钗重髻盘珊，一枝红牡丹。
门前行乐客，白马嘶春色。故故坠金鞭，回头应眼穿。
竹溪直院盛称起予草堂诗之善暇日览之多有可恨
刘克庄（宋代）

试听舆人诵，如何是太平。有生遂其性，无象得而名。

刁斗三边静，锄耰万里耕。毋庸奏奎聚，不必诵河清。

尧岂容知识，文非以色声。樵歌殊质俚，未足赞休明。
杂诗五首
曾巩（宋代）

三季已千载，古道久荒榛。
纷纷东汉士，飞鸣不当辰。
经营救氛沴，此志卒埃尘。
士生有进退，何必弃其身。
其道虽褊迫，其行绝缁磷。
公心不吾诳，复求无此人。
英宗皇帝挽词五首 其二
王圭（唐代）

一夜催仙仗，悲声到九宸。玉阶犹报晓，金殿不知春。

碧海无来使，青宫有旧臣。华封曾未幸，应误祝尧人。
赠尚长道签判
杨万里（宋代）

今代高人尚子平，风流文釆旧家声。
合於玉筝班中立，却向红莲幕里行。
天色恼人浑欲雪，烛花照别若为情。
日边已辨除书著，莫恋南楼秋月明。
劳仙
徐积（宋代）

朝采药，暮采药，踏尽閒云一双脚。出一山，入一山，先生如此何时閒。

有时两脚不出户，不炼黄金即炼丹。先生手足已劳苦，一心欲把河沙数。

却笑閒仙无所为，閒仙端坐亦相嗤。大都世事亦如此，相笑相非无尽时。
哈萨克汗阿布赉之侄俄罗斯苏尔统及其陪臣来朝诗以纪事
弘历（清代）

贡徵曾弗责包茅，厚往频来不藉教。命彼近亲亦台吉，献其方物乃蒲捎。

皇舆岂必论疆界，广运何妨示与胞。偶值咸宾殷保泰，乾元切体九三爻。
书怀 其三
王之望（宋代）

村居何所乐，春至木欣欣。夜睇海上月，昼瞻岭头云。

东家有胜士，杖屦日相亲。山行共采蕨，野步仍班荆。

初见气已合，久游意弥真。剧谈复痛饮，相对有馀情。
偈倾一百六十九首
释智朋（宋代）

天上星，夜夜现。
眼豁开，方始见。
黄面瞿昙，脑后拔箭。
晓起
郑刚中（宋代）

昨夜花间成酩酊，今日天风吹始醒。炉香深炷坐中庭，独看竹梢移午影。
建德破后入长安咏秋蓬示辛学士
王绩（唐代）

遇坎聊知止，逢风或未归。孤根何处断，轻叶强能飞。
赠康志高致仕还庐陵
金幼孜（明代）

新颁御敕墨淋漓，白首休官愿不违。岁晏天边孤鹤远，春风林下一人归。

龙河雪色侵行舫，官道梅花照锦衣。明日匡庐重回首，凤城缭绕五云低。
水晶帘 赋得“无端嫁得金龟婿，辜负香衾待早朝”
曹贞吉（清代）

梦细幽香靓。甚长乐、钟声敲醒。倦眼迷离，讶宝炬星辉，照人难定。

正好睡时何处去，想莲漏、迢迢尚永。五更天，最是霜寒，镇教寂静。

徘徊掩清镜。忆红闺深夜，邻鸡曾听。便恼他咿喔，未愁伶俜。

不似而今慵早起，怕瑟瑟、篝残被冷。又争如，帘幕长垂，小窗日影。
水调歌头 赠和庵王察判
李道纯（元代）

土釜要端正，定里问黄公。流戊就己，须待山下出泉蒙。采药堤防不及，行火休教太过，贵在得其中。执中常不易，天理感而通。那些儿，玄妙处，实难穷。自从会得，庵中无日不春风。便把西方少女，嫁与南陵赤子，相见永和同。十月圣胎备，脱蜕烁虚空。
卜算子（寿两国夫人胡氏）
黄右曹（宋代）

清晓听麻姑，来约西王母。共取蟠桃簇玉盘，来劝摩取酒。

王母蟠摩耶，比意还知否。只为曾生我佛来，更与千千寿。
醉中偶书
俞德邻（宋代）

落花流水两无依，梦入桃源觉已非。尊酒阑珊山月落，片帆摇曳浦风微。

云横北固朱楼远，烟暝西湖画舸归。别易会难今古恨，鳞鸿来往莫相违。
夜赋
张镃（宋代）

月黑林间亦自奇，莲花两朵白如衣。
初疑野鹭池中立，试拍栏干吓不飞。
广汉言事得陵州仁寿县将以诗迎之
彭汝砺（宋代）

昨日除书下禁林，诏言明白洒宸襟。诚留魏阙初非浅，望系朝廷晚更深。

议论自关天下计，功名非系古人心。秋风行李归来未，旦暮虚怀迟玉音。
酬越守孔延之度支
赵抃（宋代）

君诗感别我依依，言念朋怀与愿违。京口落帆初醉后，江心登寺复分飞。

回思二浙风烟好，来喜三齐狱讼稀。旧里未归徒仰羡，小蓬莱上占春辉。
千岩亭
李光（宋代）

家用好处寻难遍，日月当门只卧龙。欲尽南山岩壑胜，须来亭上少从容。
别双温树
李绅（唐代）

翠条盈尺怜孤秀，植向西窗待月轩。轻剪绿丝秋叶暗，

密扶纤月夏阴繁。故山手种空怀想，温室心知不敢言。

看尔拂云今得地，莫随陵谷改深根。
次韵刘无言寿山中五绝句敢请诸僚和之
葛立方（宋代）

命友登山共寄情，亦逢佳处便班荆。
有时便取琴双锁，写出苍髯夜半声。
金缕曲 怀徐杏文寄妹
俞庆曾（清代）

重把阳关奏。叹河梁、一枝摇落。忍歌折柳。明日依然分两地，此后可禁消瘦。

思往事、那堪回首。欲问天涯羁旅客，见离人、如此伤心否。

毫欲染，泪沾袖。

红尘扰扰参能透。最消魂、三宵小聚，匆匆分手。惆怅空江烟水阔，浑似当年别后。

惟愿取、长教厮守。差喜相逢时不远，记西湖、早桂飘香候。

离别恨，浓于酒。
秋后积雨起水曾舜卿朱秀文有诗用韵作俳谐体田家苦三叠 其一
张侃（宋代）

秋雨霖淫数日间，耳边未听雨声閒。传闻农子愁无寐，心愿乌云且入山。
次韵赵逢源秋日溪居十绝 其九
王庭圭（宋代）

千寻塔影照江清，古殿金龙蟠绣楹。秋色排门入萧寺，闲来饭后听钟声。
新城邸舍和壁间感柳韵
李绂（清代）

十年依约玉堂春，宫柳和烟不惹尘。今日飘零向歧路，灵和殿里更何人。
寄金陵仓官赵令毣通直
贺铸（宋代）

岁律倏云莫，王孙兴可堪。
羡云归日下，随雁滞江南。
卑湿求长健，登临赖半酣。
西州眼中近，早晚寄华缄。
游南山赋五十六言呈书记郎中教授大著
马某（宋代）

暇时结客小舂容，路值重岩紫翠峰。
云阁翚飞翼鸾凤，石机动盘屈老虬龙。
林扉雨过便秋菊，山寺风清度晚钟。
快展眉头须剧饮，天开霁色不妨农。
登落雁山
孙协（宋代）

倚杖趋危磴，扪萝上翠微。水穿山腹出，云拥石门归。

日落松杉瘦，年荒鹿豕肥。郢南天一角，零落雁孤飞。
别赵莘老
释惠琏（宋代）

十里青山照眼，一篷疏雨催诗。
记取江边作别，烟村梅子黄时。
正月二十七日侍二老人出万里桥游宝历寺谒五丈天王至合江亭登小舟往来江中日晚出舟憩卧柳亭以归记所见
何耕（宋代）

城中少乐事，日日走尘土。因循嘉节过，春物遽如许。

驾言游近郊，及此新过雨。梨花雪飘零，麦脚浪掀舞。

伤心梅已叶，慰眼杏初吐。荒凉入古寺，迢递行两庑。

耽耽巨入阁，擐甲硕且武。出门诣支径，信马踏江浒。

小舟呼未至，危亭憩方午。长江渺无际，远岫明可数。

舟中更奇绝，一视隘天宇。深流风浩荡，浅岸石龃龉。

水凫贞自适，修竹不知主。摇摇打鱼艇，丁丁造船斧。

林疏见官道，路转失前浦。奇观非一状，四面皆可取。

斗酒不妄倾，佳处辄自举。杯盘渐狼藉，野蔌旋烧煮。

夷犹兴未尽，落日挂村坞。归涂绕城隈，醉眼迷处所。

卧柳久知名，败屋费撑拄。轻盈楚宫样，何事腰伛偻。

临风发浩叹，空响答人语。吾亲俱老矣，君羹未尝睹。

聊为半日乐，少慰一生苦。馀年愿长健，綵服看儿女。

此外吾何求，穷通任天与。
出康庐渡江淮山拜诸祖塔道中作
释正觉（宋代）

涩舟沙水岸棱棱，岸上春泥深涴藤。
回首康山怀结社，真情祖室事传灯。
子孙亹亹雪庭可，衣钵绳绳舂屋能。
坐照少林墙面意，湛明心地莹如冰。
寄章泉先生赵昌父
戴复古（宋代）

灵凤鸣朝阳，神龙不泥蟠。
时兮不可为，昌父乃在山。
思君二十年，见君良独难。
时于邸报上，屡见得祠官。
祠官禄不多，一贫其柰何。
采芝亦可食，当作采芝歌。
近者李侍郎，直言遭逐去。
人皆笑其疏，君独有诗句。
君为山中人，世事安得闻。
入山恐未深，更入几重云。
昭君曲
莫止（明代）

但使边尘净，蛾眉敢爱身。千年青冢在，犹是汉宫春。
归朝欢（春游）
马子严（宋代）

听得提壶沽美酒。人道杏花深处有。杏花狼藉鸟啼风，十分春色今无九。麝煤销永昼。青烟飞上庭前柳。

画堂深，不寒不暖，正是好时候。

团团宝月纤手。暂借歌喉招舞袖。真珠滴破小槽红，香肌缩尽纤罗瘦。投分须白首。黄金散与亲和旧。且衔杯，壮心未落，风月长相守。
久不得潘髯书
李彭（宋代）

八字山头雁，武昌江上鱼。略无千里远，不寄一行书。

度鸟愈清旷，晴云时卷舒。河阳应好在，有底苦相疏。
答禅者
齐己（唐代）

五老峰前相遇时，两无言语只扬眉。南宗北祖皆如此，

天上人间更问谁。山衲静披云片片，铁刀凉削鬓丝丝。

闲吟莫学汤从事，抛却袈裟负本师。
秋晦有怀南仲正字
周文璞（宋代）

怀人几日恶，况复值秋阴。
天亦容清调，人难识素心。
他乡谁馈肉，永夜只听琴。
高咏龙泉碣，相从发至音。
挽高碧湄刺史
王颂蔚（清代）

逝水不亭壑，霣槁无还枝。年命嗒然谢，颜蹠同所归。

独兹赫赫名，不随秋草萎。翰墨有勋绩，政化有去思。

硁硁高使君，挺秀西江麋。宅性固英亮，蕴才特环奇。

豫章魁垒薮，易堂扬其蕤。近稍骛空诞，倜说无垠涯。

系君媚古学，众籍勤讨治。故训师洨长，靡绮斥总持。

钻玩日以久，下笔言纚纚。江山发奇藻，金石助伟辞。

上者排屈宋，次亦体陶韦。斯道久堙暧，颠倒造化儿。

高才坐磨蝎，殽讹黑与雌。谓当掞天庭，激昂青云姿。

威凤一振翰，乃堕枳棘卑。文章满人口，焉救臣朔饥。

故乡正沦莽，鼙鼓天南陲。归耕守妻子，荒山蕨不肥。

长揖就幕府，感此国士知。决胜千里外，石画洞险夷。

倚马文立就，辈流交嗟咨。晁采不终閟，神骏无久羁。

遂以令仆才，枉屈理茧丝。随车澍甘雨，吴侬春熙熙。

拔薤亿彊衙，破柱禽奸私。亮哉神明吏，诸曹不敢欺。

敝俗假神鬼，荆巫而越禨。青溪蒋侯庙，云阳{卯占}𨟚祠。

自从潜庵后，光景仍闪尸。君独奋廉{豙豙}，秘祝殴妖尼。

沈履与灶髻，山娶立时堕。汪汪太湖水，灌我千顷陂。

葑茭渐堙塞，撩浅伊谁施。吴西十万井，叹暵惊坼龟。

惟君轸民隐，沟洫书勤披。露冕涉坰亩，纡筹疏瀹宜。

周览地形势，脱略官威仪。畚锸及时奋，双流酾以厮。

郑白永利赖，氓衣之食之。功德在苍赤，岂少遗爱碑。

独不悦大姓，彊项难逶迤。修筱有劲节，幽兰无俗辉。

退食理琴啸，倒著白接。二三岁寒友，步屟相追随。

闭关或颂酒，联辔惟为诗。浮云空得失，众煦徒尔为。

嗟君不偶俗，过严渑与淄。平生青白眼，何能悦蚩蚩。

天亦忌才隽，张角丛嵚巘。一官且未达，胡乃朝露晞。

伊余江上，舟行彭郎矶。远眺双石钟，孤烟入翠微。

羡君家山好，只合卧荆扉。岂料黄独在，杜陵归无期。

今夏予遄返，尝一过君。手摇蒲葵扇，剧谈风生颐。

座有傅鹑觚，合并喜一时。何图素心契，从此长别离。

天涯传噩耗，闻之骇且疑。卧病阅几日，服药凡几剂。

奄忽如此遽，是否误庸医。君负七尺表，落落长松支。

赋质极纯固，理当登梨眉。云何不半百，中道崇𩴥夔。

君弟吏秦陇，能声隆隆驰。惊闻鄂跗折，能勿摧心脾。

君有二藐孤，少者才胜衣。父书信能读，门户未易支。

想君属纩辰，神识亮勿衰。兴言念贻厥，泪下当如縻。

一廛寄吾吴，鹪鹩枝可依。曾楼高切云，中庋千书瓻。

日夕板床坐，渊渊闻唔咿。君委恒干去，魂魄当乐斯。

蛹死有遗茧，龙化仍留漦。一编《志微录》。香草规湘累。

风旨极深隐，字字吟《五噫》。畴昔孝标逝，君为理箧遗。

礼堂幸未轶，古谊良所稀。今君甫写定，后死更责谁。

贱子困行役，侧身涕涟洏。年年赋《伤逝》，奚止黄垆悲。

恨无拚飞翼，絮酒荐君帷。远念腹痛语，泚笔哀江蓠。
偈倾一百六十九首
释智朋（宋代）

三转法轮於大千，其轮本来常清净。
平江出灯道地，诸人尽知灯明。
如来在诸人眼裹耳裹，转如是轮。
偈颂三十八首
释如净（宋代）

至人垂化无生死，示现阎浮有去来。
刹刹尘尘成正觉，黄金宝殿玉楼台。
閒居
方回（元代）

叠嶂层峦画不如，虽贫未死比閒居。
旧移一纪桐初大，重种三閒竹尚疏。
定借厄穷延老寿，敢禁桀黠笑痴愚。
邻家夜夜谁吹笛，每辍灯前数叶书。
岁除夜会乐城张少府宅
孟浩然（唐代）

畴昔通家好，相知无间然。
续明催画烛，守岁接长筵。
旧曲梅花唱，新正柏酒传。
客行随处乐，不见度年年。
十二咏 其八 兰室
李纲（宋代）

尽道幽兰是国香，沐汤纫佩慕芬芳。何如邂逅同心士，一吐胸中气味长。
泊吴江食莼鲈菰菜二首
袁说友（宋代）

一舸清风四牡还，垂虹亭上几栏干。
季鹰命驾劳千里，如我清游却不难。
感皇恩·明夜月团圆
佚名（宋代）

明夜月团圆，小春霜早。今日由来佳气好。都城传道，翰苑称觞欢笑。知是当年，诞生元老。新来曾见，金莲送到。一任芳樽频醉倒。判花西掖，独掞春华词藻。召归紫闼，永为师保。
颂一百则 其八十五
释重显（宋代）

投子投子，机轮无阻。放一得二，同彼同此。可怜无限弄潮人，毕竟还落潮中死。

忽然活百川，倒流闹𣽅𣽅。
题苏村酒家亭
郭印（宋代）

下马穿桥憩酒家，小溪清浅蘸桃花。
红尘咫尺如相背，独坐幽亭对落霞。
贞女行
彭玉麟（清代）

衡山深而幽，湘水净而绿。山幽何足奇，水净何足录。

此中毓秀灵，女贞森朴棫。马冯旧朱陈，儿女新如玉。

丝罗结丝罗，朱绳牢系足。亲友偕欢欣，共道姻缘夙。

公子佳翩翩，文采光离陆。鸾交已定期，无何乖凤卜。

二竖忽为灾，阿郎疾危蹙。修文赴玉楼，红丝命难续。

噩耗来女家，父母各瞠目。女已测知之，趋向膝前伏。

哽咽低致词，女自知薄福。双亲为妇心，百身莫能赎。

曾读《柏舟》篇，毋使歌《黄鹄》。前闻郎疴沈，女已思之熟。

许女归始平，百苦甘茕独。否则不求生，但求命绝速。

阖家苦难言，悲伤惨骨肉。父信女心坚，母知女志笃。

唯唯各相应，女起身反屋。脱却锦绣襦，登舆去匆促。

血泪入冯门，即易斩衰服。父母偕弟昆，奔送多姻族。

惨目最伤心，捧言拜花烛。观者千百人，同声齐一哭。

嗟嗟彼美姝，至情自有属。谁说古共姜，今世睹难复。

谁说劲草无，扶风有贞木。志同金石坚，从绳不能曲。

心同冰雪清，飞尘不能黩。鬼神为之欣，天地为之肃。

冯郎木主成，往拜我斋宿。名教古今尊，理难语流俗。

不吊而往贺，庶几有感触。广文诸先生，名篇灿绮縠。

黄堂太守贤，彤管扬清馥。御史大中丞，缘情申奏犊。

飞骑达天庭，褒嘉无愧恧。纶綍颁煌煌，绰楔竖矗矗。

百年虽苦心，千秋留芳躅。贤贞自不磨，劲节谁与角。

青青衡山松，猗猗湘水竹。
寿冯德厚三首
袁甫（宋代）

麟经咀嚼造深微，攀取秋风第一枝。
便把斯言为子寿，崧高不用更吟诗。
水碓夜鸣
谢复（明代）

荆玉渺夷旷，家家事生业。中有济世人，临流安野碓。

截竹驾回轮，六月洒飞雪。春出万斛珠，捣碎一溪月。

达旦凡几周，循环声哽咽。洗甑具晨炊，鼓腹颂洋溢。
壮哉行
许炯（明代）

我欲登山多猛虎，我欲涉水多蛟龙。弯弓射虎谷风死，拔剑斩龙江水红。

丈夫自有冲天志，肯学纷纷儿女工。
次韵程尧仲风雨诗
项安世（宋代）

春来长是雨相禁，春事能消几日阴。
一夜小桃红削迹，明朝芳草绿惊心。
墙沟{左氵中孚右虎}{左氵中孚右虎}忙如箭，檐瓦潇潇怨似吟。
前日东亭看花处，不知尊在与沙沈。
游天平山白云泉
万俟绍之（宋代）

踏开松径几层阴，一勺寒泉洗客心。
高处天风吹面泠，险边石磴警人深。
祠尊范像香烟润，碑刻唐诗藓晕侵。
鸟道更能幽绝处，恨无足力可登临。
句
杨轩（宋代）

解照日月不照处，独明天地未明时。
朝云墓十首次孙西庵先生韵 其十
何绛（明代）

重到云居独悄然，中宵多梦昼多眠。千丛野竹连湘浦，半夜江多引杜鹃。

独鹤不知何处舞，明珠无数亦羞圆。当时惊觉高唐梦，红袖香消一十年。
满江红 令门人和
李道纯（元代）

采药归来，这鼎器、乾金铸写。那些儿道理，全凭主者。先把根尘都扫尽，从前熟处休沾惹。问行工、进火事如何，凭般若。五雷车，青龙＊。烧山符，心铸写。更涤虑洗心，灵泉浇洒。九转功成丹道毕，一灵真性还虚也。那赤条条地法王身，无可把。
挽都务弟
卫宗武（宋代）

功名剩拟著先鞭，永诀於今十九年。
地下那知多岁月，人间别是一乾坤。
生前桂籍身如在，死后芸编子并传。
已巳归藏无欠事，独怜埋玉重凄然。
思佳客 其四 和梦窗咏半面髑髅
董俞（清代）

杜宇啼残一夜风，棠梨犹剪嫁衣红。曾于帘内匆匆见，却向溪边草草逢。

山静悄，月朦胧，青燐数点蜡灯同。从今落尽铅华色，天女鸠荼总是空。
饮翁常之宅分韵得友字
陈岘（宋代）

杖屨随春风，邂逅得良友。
行行西域道，触目尽花柳。
还步过苑茨，交欢亦何有。
东邻颇好事，邀我意良厚。
南窗竹风凉，更命新醅酒。
巴醉何足辞，期此百年久。
金字经·夜来西风里
马致远（元代）

夜来西风里，九天鹏鹗飞。困煞中原一布衣。悲，故人知未知？登楼意，恨无上天梯！
答苏州韦应物郎中
皎然（唐代）

诗教殆沦缺，庸音互相倾。忽观风骚韵，会我夙昔情。

荡漾学海资，郁为诗人英。格将寒松高，气与秋江清。

何必邺中作，可为千载程。受辞分虎竹，万里临江城。

到日扫烦政，况今休黩兵。应怜禅家子，林下寂无营。

迹隳世上华，心得道中精。脱略文字累，免为外物撄。

书衣流埃积，砚石驳藓生。恨未识君子，空传手中琼。

安可诱我性，始愿愆素诚。为无鸑鷟音，继公云和笙。

吟之向禅薮，反愧幽松声。
送宋司理赴吏部
邹浩（宋代）

古木暗长堤，清涟涨轻縠。南风聒乌樯，动子归兴速。

今日共一聒，明朝各川陆。我心久已灰，惨怆辄眉蹙。

鲍叔实我知，嵇康亦子熟。少年挺奇姿，绮丽诱莫逐。

抑首掾雄藩，哀矜见推鞫。季文每三思，石庆惧谴戮。

多事如不胜，投刀斯中族。重华虽前旒，疏逖无隐伏。

杂遝登俊良，能官真棫朴。行看万里涂，追电恣腾蹴。

赫赫继家声，勿忘勤圣读。
书所见 其一
郭奎（元代）

一树古梅花似雪，半临驿路半临溪。美人玉笛吹何处，零落空山鸟自啼。
门里出身
释正觉（宋代）

无位真人赤肉团，大千沙界著毛端。
明明不借他家事，用处全功只个般。
越溪春 春阴
屈秉筠（清代）

天影濛濛春色淡，香雾隔花浮。碧纱半展红栏掩，恰新妆、人倦高楼。

初煖仍寒，微晴尚晦，如梦还愁。

轻风暗飏帘钩。烟篆结香篝。有时三点两点似雨，吹来撩乱两眸。

怜绝海棠含醉，丝丝镇自垂头。
九日同淑芳登此山并游金山寺
苏履吉（清代）

九日登高会，驱车上此山。仰观近星斗，俯览遍城关。

碧汉云万里，黄河水一湾。与君同远眺，缓步待跻攀。
古柳林
董嗣杲（宋代）

几眠几醒几清明，万态风流学老成。
古翠碧连云洞杳，夕阳西老射场平。
絮团破径应迷蝶，枝压荒墙不蔽莺。
松菊賸栽堪卜隐，苦无十亩秫田耕。
上成都在事
张窈窕（唐代）

昨日卖衣裳，今日卖衣裳。衣裳浑卖尽，羞见嫁时箱。

有卖愁仍缓，无时心转伤。故园有虏隔，何处事蚕桑。
崇祯四年秋月重葺三洲岩题壁 其二
李逢升（明代）

岩内造成一大堂，千精百巧与谁当。无心幻出云窝洞，有志登临居上方。

白日得闲过白日，风光莫负好风光。天公知我好幽景，故把三洲别业庄。
闻罗曙云秋耕苦潦 其二
张穆（明代）

暑气霪无廋，谁倾河汉流。思君驱特处，番上钓鱼舟。

贫贱知同病，艰危在有秋。何能烟火计，终忆赤松游。
浦口
顾珵美（清代）

白下多啼鸟，乡心不忍闻。千山悬别梦，片雨过离亭。

急浪横沙白，飞帆带雾青。夕阳江浦上，孤客漫扬舲。
刘子渊监庙年八十六耳目聪明能饮酒举大白喜
韩元吉（宋代）

才疏政拙愧能名，黄发犹欣见老成。
林壤固知聊自乐，门闾要是已堪旌。
持杯潋滟千眉耸，落笔纵横四坐惊。
笳鼓过君应一笑，平田两部足蛙声。
和刘谊翁留题惠安二首 其二
舒亶（宋代）

十里松行翠插天，暗溪嫩草尚芊绵。笙歌自满萧郎宅，琴鹤空随贺老船。

未分旧游云寂寞，遥知归梦蝶联翩。故山幸好宜回首，还见人间换一年。
春暮
佚名（宋代）

三月名园草色青，梦回犹听卖花声。
春光不管人慌悴，飞絮纷纷弄晚晴。
禁林讌会之什
吕文仲（宋代）

青葱温树非尘境，鳌岫金銮近日边。
石壁天章垂雨露，璇题宸翰动云烟。
西垣贾马徵辞客，东观蓬瀛集列仙。
讌喜酡颜飞玉斝，铿锵奋藻擘花笺。
唐虞盛化高千古，葵藿倾心祝万年。
自顾薄才诚有媿，不知何心奉群贤。
滩河杂诗
钱琦（明代）

忽听惊涛响似雷，水军怒挟海潮回。神矜灵应留奇迹，天纵山潮骋异才。

寒雨连宵摧落木，夕阳终古照苍苔。从今不怕风波险，直向风波窟里来。
文举司理以鸂鶒一双见遗作诗为谢
喻良能（宋代）

五采斓斑好毛羽，金沙石砾映毰毸。
我无御史西台望，安用一双鸂鶒来。
梦中作
张耒（宋代）

去路迎朝日，齐安客马西。
山行逢晓雨，客裤溅寒泥。
历险舆何健，冲风酒自携。
回头思旧止，陈迹已凄凄。
水调歌头·要蹑天仙步
夏元鼎（宋代）

要蹑天仙步，金丹是法身。不知谓气，须还识后自然真。大道从花孕子，点出个中阴魄，乌兔合阳魂。北斗随罡转，天地正氤氲。

采依时，炼依法，莫辞勤。立跻圣域，从此脱沈沦。夜气正当过半，龙虎自然蛰动，势欲撼乾坤。片饷工夫耳，庄算八千春。
观老杜久客一篇其言有感于吾心者因为八咏 其一 羁旅知交态
程俱（宋代）

故里翻为客，衰年亦倦游。犊裈惭北阮，膰馈略东丘。

门巷游麋鹿，闾阎风马牛。翟公良可笑，大署欲何求。
次韵李参政湖上杂咏录寄龙鹤坟庐
魏了翁（宋代）

圣死微言湮，千载迷津涯。
浮骖遍八极，日暮犹伊鸦。
大道如掌平，人苦不识家。
鹦鹉（一作翦羽）
杜甫（唐代）

鹦鹉含愁思，聪明忆别离。翠衿浑短尽，红觜漫多知。

未有开笼日，空残旧宿枝。世人怜复损，何用羽毛奇。
双莲阁
吕颐浩（唐代）

双莲争秀漾清波，雾卷烟收认两娥。枫落澄江秋欲尽，半池霜倒奈愁何。
念奴娇（和王圣俞）
侯置（宋代）

沧浪万顷，厌尘缨、手掬清流频洗。落日孤云烟渚净，鸥没澄波心里。一舸横秋，两桡开浪，霜竹醒烦耳。萧萧风露，梦回月照船尾。

须信闲少忙多，壶觞并赋咏，莫辜云水。乘兴前溪溪转□，隐约归帆天际。红蓼丹枫，黄芦白竹，总胜春桃李。浮丘何在，与君共跨琴鲤。
灯
穆修（宋代）

杳杳有时当永恨，依依何处照闲眠。
静临客枕愁寒雨，远逐鱼闲秋暝烟。
纤影乍欹还复立，冷花时结不成圆。
销魂犹忆江楼夜，曾对离觞赋短篇。
十二月廿二日为重阳王真人诞辰是日立春在淞江长春道院瞻拜真人及七真像敬题薛一山丹房
王逢（元代）

寒尽东风破晓阴，真人遗像俨如临。山中霞熟千年酝，海上莲如七朵金。

朔地兴王资化力，钧天朝帝动仙音。私忻泉石膏肓久，终日凝神紫气深。